[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.11.20.

COM(2009)632 végleges

Javaslat:

A TANÁCS HATÁROZATA

az Európai Közösség által az Energiaközösség Miniszteri Tanácsának ülésén (Zágráb, 2009. december 18.) képviselendő álláspont kialakításáról

INDOKOLÁS

Az Energiaközösség Miniszteri Tanácsa 2009. december 18-án ül össze Zágrábban (Horvátország). Annak érdekében, hogy az Európai Közösség részt tudjon venni a döntéshozatalban, a Szerződés 300. cikkének és az Energiaközösségről szóló szerződés Európai Közösség általi megkötéséről szóló, 2006. május 29-i tanácsi határozat rendelkezéseinek megfelelően ki kell alakítania saját álláspontját.

A tanácsi határozatra irányuló javaslat valamennyi olyan napirendi pontot érinti, amelyről – az alábbiakban felvázoltak szerint – a Miniszteri Tanács várhatóan határozatot fog hozni. Tájékoztatás céljából a többi napirendi pont is említésre kerül.

HATÁROZAT TÁRGYÁT KÉPEZő KÉRDÉSEK

A határozat tárgyát képező alábbi kérdésekkel kapcsolatban a Bizottság az e határozati javaslat mellékletében meghatározottak szerint fogja képviselni az Európai Közösség álláspontját.

Igazgatási kérdések

A Bizottság jóvá fogja hagyni a Miniszteri Tanács kötelező üléseinek (kettőről) egyre való csökkentését célzó javaslatot, tekintettel arra, hogy amennyiben a körülmények úgy kívánják, lehetőség van rendkívüli ülés összehívására.

A Bizottság jóvá fogja hagyni a Titkárság személyzeti állományának felvételi szabályaira, munkafeltételeire és egyenletes földrajzi eloszlására vonatkozó szabályokat rögzítő eljárási jogi aktus azon módosításait, amelyek célja, hogy ésszerű korlátot szabjanak az egyik évről a következőre átvihető szabadság tekintetében.

Új szerződő felek csatlakozása

2009. április 29-én a Moldovai Köztársasággal, 2009. október 7-én pedig Ukrajnával sikeresen lezárultak a tárgyalások. A Bizottság jóvá fogja hagyni e két ország csatlakozását az e határozati javaslatban szereplő feltételek mellett.

Energiahatékonyság

2009 júniusában a Miniszteri Tanács jóváhagyta az energiahatékonysági munkacsoport ajánlásait és arra kérte a Titkárságot, hogy dolgozzon ki határozatot a következő három jogszabály végrehajtására:

- Az energia-végfelhasználás hatékonyságáról és az energetikai szolgáltatásokról szóló 2006/32/EK irányelv,

- Az épületek energiateljesítményéről szóló 2002/91/EK irányelv,

- a háztartási készülékek energia- és egyéb erőforrás-fogyasztásának címkézéssel és szabványos termékismertetővel történő ellátásáról szóló 92/75/EGK irányelv.

A végrehajtás javasolt határideje: 2011. december 31.

A munkacsoport áttekintette és jóváhagyta a határozati javaslatot, majd 2009. szeptember 24-én az állandó magas rangú munkacsoport hozzájárult ahhoz, hogy a határozati javaslatot döntéshozatal céljából a Miniszteri Tanács elé terjesszék.

A Bizottság ezért jóvá fogja hagyni a fent említett irányelveknek az Energiaközösségben való végrehajtását célzó miniszteri tanácsi határozatot.

EGYÉB KÉRDÉSEK

Vita nélkül elfogadható pontok

A Bizottság jóvá fogja hagyni az állandó magas rangú munkacsoport előző két ülésén elfogadott következtetéseket és tudomásul fogja venni az alábbi jelentéseket:

- Az Energiaközösség munkatervének végrehajtásáról szóló jelentés,

- Az Energiaközösségről szóló szerződés 52. cikke értelmében a parlamentek elé terjesztendő 2009. évi éves jelentés,

- A 2009. évi költségvetés végrehajtásáról szóló előzetes jelentés.

Megújuló energiaforrások

A Bizottság tudomásul fogja venni az energiahatékonysági munkacsoport elnöke által előterjesztett jelentést, és a továbbiakban is támogatni fogja a csoport munkáját annak érdekében, hogy 2010-ben határozat szülessen a 2009/28/EK irányelvnek[1] az Energiaközösségben való végrehajtásáról.

Ellátásbiztonság

A Bizottság emellett vezető szerepet játszik majd a villamosenergia-ellátás 2009–2010 telén várható helyzetével kapcsolatos eszmecserében. Tudomásul fogja venni a Szerződés ellátásbiztonság szempontjából való végrehajtásának jelenlegi állását és be fogja nyújtani a földgázellátás biztonságának megőrzését szolgáló intézkedésekről és a 2004/67/EK irányelv hatályon kívül helyezéséről szóló európai parlamenti és tanácsi rendeletre vonatkozó javaslatot.

Befektetés

A Bizottság jóvá fogja hagyni a szerződő felek kiemelt fontosságú infrastrukturális projektjeit tartalmazó indikatív lista naprakész változatát, és további lehetőségeket fog keresni arra, hogy miként lehetne még jobban bevonni a nemzetközi pénzügyi szervezeteket e projektekbe.

Vitarendezés

A Bizottság tudomásul fogja venni a folyamatban lévő ügyek vonatkozásában elért eredményekről szóló jelentést, és a továbbiakban is támogatni fogja a Titkárságot azon erőfeszítéseiben, hogy a felmerülő viták megegyezés útján rendezésre kerüljenek.

Koordinált Aukciós Iroda

A Bizottság vezető szerepet fog játszani a Koordinált Aukciós Iroda létrehozása terén elért eredményekre és kilátásokra vonatkozó eszmecserében.

Az Energiaközösség Szabályozási Tanácsának tevékenységei

A Bizottság tudomásul fogja venni az Energiaközösség Szabályozási Tanácsának tevékenységi jelentését és a 2010–2011-re szóló prioritásokat.

A harmadik belső piaci intézkedéscsomag

A Bizottság támogatni fogja a harmadik belső piaci intézkedéscsomagnak az Energiaközösségben való végrehajtásáról szóló előzetes véleménycserét.

A szociális kérdésekről szóló egyetértési megállapodás

A javasolt napirendi pontokon kívül a Bizottság fel fogja hívni a szerződő felek figyelmét a szociális kérdésekről szóló egyetértési megállapodás végrehajtása terén elért kedvező fejleményekre, különös tekintettel a 2009. október 13–14-én Zágrábban tartott második szociális fórum következtetéseire. A Bizottság továbbá arra is emlékeztetni fog, hogy azon országoknak, akik szerződő felek kívánnak lenni, alá kell írniuk a szociális kérdésekről szóló egyetértési megállapodást és részt kell venniük a kapcsolódó tevékenységekben.

Javaslat:

A TANÁCS HATÁROZATA

az Európai Közösség által az Energiaközösség Miniszteri Tanácsának ülésén (Zágráb, 2009. december 18.) képviselendő álláspont kialakításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 300. cikke (2) bekezdésének második albekezdésére,

tekintettel az Energiaközösségről szóló szerződés Európai Közösség általi megkötéséről szóló, 2006. május 29-i 2006/500/EK tanácsi határozatra és különösen annak 4. és 5. cikkére,

tekintettel a Bizottság javaslatára,

A KÖVETKEZŐKÉPPEN HATÁROZOTT:

Egyetlen cikk

Az Energiaközösség Miniszteri Tanácsának 2009. december 18-án Zágrábban tartandó ülésére tekintettel a Szerződés 300. cikke (2) bekezdésének második albekezdése hatálya alá tartozó kérdésekkel kapcsolatos közösségi álláspontot az e határozathoz csatolt melléklet tartalmazza.

Kelt Brüsszelben,

a Tanács részéről

az elnök

MELLÉKLET

Az Európai Közösség álláspontja

- Az Európai Közösség jóváhagyja az Energiaközösségről szóló szerződés 50. cikkének módosításáról szóló miniszteri tanácsi határozatot.

- Az Európai Közösség jóváhagyja a Titkárság személyzeti állományának felvételi szabályaira, munkafeltételeire és egyenletes földrajzi eloszlására vonatkozó szabályokat rögzítő eljárási jogi aktus javasolt módosításait.

- Az Európai Közösség jóváhagyja a Moldovai Köztársaság és Ukrajna Energiaközösséghez való csatlakozásáról szóló miniszteri tanácsi határozatokat az alábbi módosítások fenntartásával:

- A Moldovai Köztársaság és Ukrajna Energiaközösséghez való csatlakozásáról szóló miniszteri tanácsi határozatok az alábbi, utolsó preambulumbekezdéssel egészülnek ki: „mivel az Energiaközösséghez való csatlakozásból származó, a gázszektort érintő kötelezettségek teljesítése külön figyelmet igényel, tekintettel arra, hogy ez az ágazat az összes szerződő fél ellátásbiztonsága szempontjából fontos,”

- A Moldovai Köztársaság és Ukrajna Energiaközösséghez való csatlakozásáról szóló miniszteri tanácsi határozatok 1. cikke (2) bekezdésének vége a következő szöveggel egészül ki: „E jegyzőkönyv aláírása előtt az elnök – az Európai Közösséget képviselő alelnökkel egyetértésben – meggyőződik arról, hogy elfogadásra és érvényesítésre került-e a 2003/55/EK irányelvvel összhangban álló gáztörvény.”

- Az Európai Közösség jóváhagyja az energia-végfelhasználás hatékonyságáról és az energetikai szolgáltatásokról szóló 2006/32/EK irányelvnek, az épületek energiateljesítményéről szóló 2002/91/EK irányelvnek és a háztartási készülékek energia- és egyéb erőforrás-fogyasztásának címkézéssel és szabványos termékismertetővel történő ellátásáról szóló 92/75/EGK irányelvnek, valamint számos végrehajtási rendeletnek az Energiaközösségben való végrehajtásáról szóló miniszteri tanácsi határozatot.

[1] HL L 140., 2009.6.5., 16. o.